text: Vil gerne betale god direktørløn, men ikke når de rejser
  25 januar 2016 kl. 16.28
  Region Syddanmark behandlede mandag et sparekatalog på over 200 mio. kr. Samtidig måtte regionsrådet sluge udbetalinger på 12 mio. kr. til fratrådte direktører.
  Politikerne drøfter bl.a. åremålskontrakter, hvor direktører får millionbeløb udbetalt, når deres kontrakt udløber. Ordningerne falder dem for brystet, når de samtidig skal spare millioner.
  - Indgåede aftaler kan vi ikke ændre på, siger socialdemokraten Karsten Uno Petersen til TV SYD. Men fremover vil vi ikke indgå åremålskontrakter med lukrative efterbetalinger.
  - Det, der generer mig, er de åremålsansættelser, hvor folk – når de forlader jobbet – så får de flere millioner udbetalt. Og dem får vi jo ikke noget for, siger Marianne Mørk Mathiesen, Liberal Alliance, til TV SYD.
  - Jeg synes virkelig, at det er en hån mod skatteyderne.
  Region Syddanmark har nogle af de bedste lønninger til f.eks. sygehusdirektører. Og senest har regionen indgået en aftale med fhv. sundhedsdirektør Jens Elkjær om, at han skal have 5 mio. kr. i fratrædelse.
  Marianne Møkr Mathiesen forstår heller ikke, at direktør for større sygehus skal have mere i løn, når politikerne vælger at nedlægge små sygehuse for at spare.
  - Så ryger vores besparelse ved at lægger de små sygehuse ind under de store jo, siger hun til TV SYD.
  
  